b'\n_START_ARTICLE_\nEkrano aktori\xc5\xb3 gildijos apdovanojimas\n_START_PARAGRAPH_\nEkrano aktori\xc5\xb3 gildijos apdovanojimas arba Kino aktori\xc5\xb3 gildijos apdovanojimas (angl. Screen Actors Guild Award, SAG Award) \xe2\x80\x93 apdovanojimas, teikiamas Kino aktori\xc5\xb3 gildijos (Screen Actors Guild, SAG), u\xc5\xbe i\xc5\xa1skirtinius vaidybos sugeb\xc4\x97jimus. Apdovanojimas \xe2\x80\x93 tai nuoga moters, rankose laikan\xc4\x8dios komedijos ir tragedijos kaukes, statul\xc4\x97l\xc4\x97, vadinama Aktoriumi (The Actor). I\xc5\xa1 grynos bronzos i\xc5\xa1lieta statul\xc4\x97l\xc4\x97 yra 40 cm auk\xc5\xa1\xc4\x8dio ir sveria vir\xc5\xa1 5 kg. Apdovanojimus tiekia Amerikos vaizduojam\xc5\xb3j\xc5\xb3 men\xc5\xb3 liejykla (American Fine Arts Foundry), \xc4\xafsik\xc5\xabrusi Burbanko mieste, Kalifornijoje._NEWLINE_Tai vieni svarbiausi\xc5\xb3 apdovanojim\xc5\xb3 Holivude nuo 1995 m. Kandidatus apdovanojimo nominacijai skiria 4200 atsitiktine tvarka i\xc5\xa1rinkt\xc5\xb3 gildijos nari\xc5\xb3 (2007 m. duomenimis, viso buvo 120 000 nari\xc5\xb3), turin\xc4\x8di\xc5\xb3 teis\xc4\x99 balsuoti u\xc5\xbe laureatus. Pastaruosius kelet\xc4\x85 met\xc5\xb3 apdovanojim\xc5\xb3 ceremonija JAV buvo transliuojama TNT kabelin\xc4\x97s televizijos kanalu, bet dabar rodoma ir TBS kanalu._NEWLINE_Pirmieji Kino aktori\xc5\xb3 gildijos apdovanojimai buvo surengti 1995 m. vasario 25 d. kino studijos \xe2\x80\x9eUniversal Studios\xe2\x80\x9c 12-oje scenoje. Antroji apdovanojim\xc5\xb3 ceremonija buvo surengta Civic Auditorium arenoje Santa Monikoje, tuo tarpu v\xc4\x97lesn\xc4\x97s buvo rengiamos Shrine parod\xc5\xb3 centre Los And\xc5\xbeele. Pirmasis apdovanojimas buvo \xc4\xafteiktas Bobui Houpui.'